ਕਪਾਹ ਫੁੜਕਣਾ
ਕਪਾਹ ਦੀ ਫ਼ਸਲ ਦੀ ਪਹਿਲੀ ਵਾਰੀ ਚੁਗਣ ਸਮੇਂ ਚੌਲਾ ਵਿਚ ਸ਼ੱਕਰ ਪਾ ਕੇ ਕਪਾਹ ਚੁਗਣ ਵਾਲੀਆਂ ਚੋਗੀਆਂ ਨੂੰ ਵੰਡੀ ਜਾਂਦੀ ਸੀ। ਉਹ ਚੌਲਾਂ ਨੂੰ ਖਾਂਦੀਆਂ ਵੀ ਸਨ ਅਤੇ ਨਾਲ ਹੀ ਚੌਲਾਂ ਦੇ ਫੁਰਕੜੇ ਮਾਰਦੀਆਂ ਸਨ। ਇਹ ਵਿਸ਼ਵਾਸ ਕੀਤਾ ਜਾਂਦਾ ਸੀ ਕਿ ਜਿੰਨੇ ਜਿਆਦਾ ਫੁਰਕੜੇ ਮਾਰੇ ਜਾਣ, ਉਨ੍ਹੀ ਹੀ ਜਿਆਦਾ ਕਪਾਹ ਖਿੜੇਗੀ। ਇਸ ਕੀਤੀ ਜਾਂਦੀ ਰਸਮ ਨੂੰ ਕਪਾਹ ਫੁੜਕਣਾ ਕਹਿੰਦੇ ਸਨ। ਇਸ ਦੇ ਨਾਲ ਹੀ ਕਪਾਹ ਦੇ ਖੇਤ ਦੇ ਪਹਿਲੇ ਕਿਆਰੇ ਦੇ ਇਕ ਬੂਟੇ ਤੇ ਜੋ ਪਹਿਲਾਂ ਕਪਾਹ ਦੇ ਟੀਂਡੇ ਖਿੜੇ ਹੁੰਦੇ ਸਨ, ਉਸ ਕਪਾਹ ਦੇ ਬੂਟੇ ਉੱਪਰ ਦੂਜੇ ਬੂਟਿਆਂ ਦੀਆਂ ਛੁੱਟੀਆਂ ਤੋੜ ਕੇ ਟੰਗੀਆਂ ਜਾਂਦੀਆਂ ਸਨ। ਬੂਟੇ ਨੂੰ ਪੂਰਾ ਫੁੱਟੀਆਂ ਨਾਲ ਭਰ ਦਿੱਤਾ ਜਾਂਦਾ ਸੀ। ਜਿਸ ਦਾ ਭਾਵ ਹੁੰਦਾ ਸੀ ਕਿ ਬਾਕੀ ਕਪਾਹ ਦੇ ਬੂਟੇ ਵੀ ਏਸੇ ਤਰ੍ਹਾਂ ਕਪਾਹ ਨਾਲ ਲੱਦੇ ਜਾਣ। ਇਹ ਇਕ ਅੰਧ ਵਿਸ਼ਵਾਸ ਦੀ ਰਸਮ ਸੀ। ਹੁਣ ਸਾਇੰਸ ਦਾ ਯੁੱਗ ਹੈ। ਤਰਕ ਦਾ ਜਮਾਨਾ ਹੈ। ਇਸ ਲਈ ਹੁਣ ਇਹ ਰਸਮ ਕਪਾਹ, ਨਰਮਾ ਚੁਗਣ ਸਮੇਂ ਨਹੀਂ ਕੀਤੀ ਜਾਂਦੀ।